Komisjoni määrus (EÜ) nr 908/2001,

8. mai 2001,

millega muudetakse teist korda määrust (EÜ) nr 23/2001, millega sätestatakse erandina määruste (EÜ) nr 800/1999, (EMÜ) nr 3719/88, (EÜ) nr 1291/2000 ja (EMÜ) nr 1964/82 sätetest erimeetmed veiselihasektoris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, [1] eriti selle artikli 29 lõike 2 punkti a, artikli 33 lõiget 12 ja artiklit 41,

ning arvestades järgmist:

(1) Teatavate kolmandate riikide ametiasutuste võetud tervishoiumeetmed veiste ja veiseliha ekspordi suhtes seoses veiste spongioosse entsefalopaatiaga on tekitanud tõsiseid majanduslikke tagajärgi eksportijatele.

(2) Komisjoni määrusega (EÜ) 23/2001 [2] (muudetud määrusega (EÜ) nr 652/2001 [3]) on kehtestatud meetmed kõnealuste tõsiste tagajärgede leevendamiseks.

(3) Mitmes liikmesriigis esinenud suu- ja sõrataudi juhtumite tulemusel on nõukogu 26. juuni 1990. aasta direktiivi 90/425/EMÜ (milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [4] viimati muudetud direktiiviga 92/118/EMÜ [5]) ja eriti selle artikli 10 alusel ning nõukogu 11. detsembri 1989. aasta direktiivi 89/662/EMÜ (veterinaarkontrollide kohta ühendusesiseses kaubanduses seoses siseturu väljakujundamisega, [6] muudetud direktiiviga 92/118/EMÜ) ja eriti selle artikli 9 alusel vastu võetud kaitsemeetmed.

(4) Teatavate kolmandate riikide poolt võetud meetmed kehtivad endiselt ja teatavatel juhtudel on neid tugevdatud.

(5) Ühenduse eksportijatele tekkivate kahjulike tagajärgede piiramiseks tuleks suu- ja sõrataud lisada määruse (EÜ) nr 23/2001 reguleerimisalasse ning sellest tulenevalt tuleks lubada erandlike erimeetmete kohaldamist ja teatavate tähtaegade pikendamist.

(6) Olukorda silmas pidades peaks käesolev määrus jõustuma viivitamata.

(7) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 23/2001 artiklid 1, 2 ja 3 asendatakse järgmisega:

"Artikkel 1

1. Käesolevat määrust kohaldatakse määruse (EÜ) nr 1254/1999 artikli 1 lõikes 1 loetletud toodete suhtes.

2. Seda kohaldatakse ainult juhul, kui eksportija suudab pädevale asutusele tõendada, et eksport ei olnud võimalik:

a) pärast veiste spongioosse entsefalopaatia juhtude esinemist sihtkohariikide ametiasutuste võetud tervishoiumeetmete tõttu; või

b) pärast ühenduses suu- ja sõrataudi juhtude kohta kinnituse saamist ühenduse õigusaktide alusel võetud meetmete või kolmandate sihtkohariikide ametiasustuste võetud tervishoiumeetmete tõttu.

Pädeva asutuse hinnang põhineb nõukogu määruse (EMÜ) nr 4045/89 artikli 1 lõikes 2 osutatud äridokumentidel.

Artikkel 2

1. Litsentsiomaniku taotluse korral tühistatakse määruse (EÜ) nr 1445/95 kohaselt väljaantud ekspordilitsentsid, mida on taotletud hiljemalt 30. märtsil 2001 ja mille kehtivus ei ole lõppenud enne 1. novembrit 2000, ning asjaomane tagatis vabastatakse.

2. Eksportija taotluse korral ja nende toodete puhul, mille kohta olid ekspordiga seotud tolliformaalsused täidetud hiljemalt 30. märtsiks 2001:

- või mille suhtes rakendati mõnda määruse (EMÜ) nr 565/80 artiklites 4 ja 5 osutatud tollikontrolli protseduuri, pikendatakse määruse (EÜ) nr 1291/2000 artikli 32 lõike 1 punkti b alapunktis i ning määruse (EÜ) nr 800/1999 artikli 7 lõikes 1 ja artikli 34 lõikes 1 osutatud 60päevast ühenduse tolliterritooriumilt lahkumise tähtaega 210 päevani, kuid mitte kauem kui 31. detsembrini 2001,

- kuid mis polnud veel ühenduse tolliterritooriumilt lahkunud või mille suhtes rakendati mõnda määruse (EMÜ) nr 565/80 artiklites 4 ja 5 osutatud tollikont- rolli protseduuri, maksab eksportija tagasi kõik ettemakstud toetused ja kõnealuste toimingutega seotud tagatised vabastatakse,

- ja mis olid lahkunud ühenduse tolliterritooriumilt, võib need tuua tagasi ja suunata ühenduses vabasse ringlusse; eksportija maksab tagasi kõik ettemakstud toetused ja kõnealuste toimingutega seotud tagatised vabastatakse,

- ja mis olid ühenduse tolliterritooriumilt välja viidud, võib tooted tagasi sisse tuua ja suunata need vaba- tsoonis, vabalaos või tollilaos peatamisprotseduurile kuni 210 päevaks enne lõppsihtkohta jõudmist; see ei mõjuta toetuse maksmist tegeliku lõppsihtkoha põhjal ega litsentsi kohta esitatud tagatist.

Artikkel 3

Eksportija taotluse korral ja olenemata määruse (EMÜ) nr 1964/82 artikli 6 lõike 1 esimesest lõigust jääb eksportijale alles eritoetus eksporditud ja kolmandas riigis tarbimisse suunatud koguste eest, kui ekspordiga seotud tolliformaalsused või mõne määruse (EMÜ) nr 565/80 artiklites 4 ja 5 osutatud protseduuri rakendamisega seotud formaalsused ei olnud määruse (EMÜ) nr 1964/82 artikli 4 lõikes 1 osutatud enne 30. märtsi 2001 välja antud sertifikaadis märgitud lihakoguse osas täidetud hiljemalt 30. märtsil 2001. Nendel juhtudel ei kohaldata määruse (EMÜ) nr 1964/82 artikli 6 lõike 5 nõudeid.

Eespool nimetatud sätteid kohaldatakse ka juhul, kui käesoleva määruse artikli 2 lõike 2 teise või kolmanda taande kohaldamise tulemusena ei ole osa määruse (EMÜ) nr 1964/82 artikli 4 lõikes 1 sätestatud sertifikaadis märgitud üldkogusest kolmandas riigis tarbimisse suunatud.

Artikkel 4

1. Määruse (EÜ) nr 800/1999 artikli 18 lõike 3 punktis a ei kohaldata vastavalt artikli 18 lõike 3 punktis b osutatud 20 % vähendamist, artikli 25 lõikes 1 osutatud 10 % suurendamist ja artikli 35 lõike 1 teises lõigus osutatud 15 % suurendamist ekspordi suhtes, mis toimub hiljemalt 30. märtsiks 2001 taotletud litsentside alusel.

2. Kui jäädakse ilma toetuse saamise õigusest, ei kohaldata määruse (EÜ) nr 800/1999 artikli 51 lõikes 1 sätestatud sanktsiooni."

Artikkel 2

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 8. mai 2001

Komisjoni nimel

komisjoni liige

Franz Fischler

[1] EÜT L 160, 26.6.1999, lk 21.

[2] EÜT L 3, 6.1.2001, lk 7.

[3] EÜT L 91, 31.3.2001, lk 60.

[4] EÜT L 224, 18.8.1990, lk 29.

[5] EÜT L 62, 15.3.1993, lk 49.

[6] EÜT L 395, 30.12.1989, lk 13.

--------------------------------------------------